Pályafutását a VfB Ulm és a TSG Ulm 1846 utánpótláscsapataiban kezdte. Tizennyolc éves korában a Bayern München akkori edzője, Udo Lattek invitálására került a bajor klubhoz, 1970-ben. Első szezonjában 31 mérkőzés alatt 6 alkalommal volt eredményes, csapata pedig a második helyen végzett a Borussia Mönchengladbach mögött. A Bayernben eltöltött nyolc és fél éve meglehetősen sikeresen zárult. Háromszor nyerték meg a Bundesligát, egyszer a német kupát. Az 1973–74-es BEK döntője pályafutása egyik legjobban zárult mérkőzése volt, ugyanis két góllal járult hozzá az Atlético Madrid 4–0-s legyőzéséhez. Az 1974–75-ös BEK döntőben a Leeds United ellen térdsérülést szenvedett, amiből már többé nem épült fel teljesen.